Det lykkedes mandag ved 13-tiden Nordjyllands Politi at tage en 22-årig mand på fersk gerning, da han var i færd med at bryde ind i en villa i Nibe. Det oplyser Nordjyllands Politi i en pressemeddelelse. - Gerningsmanden var ankommet til stedet i bil, og i denne bil fandt vi tyvekoster fra flere andre indbrud i Nibe-området, siger politikommissær Ulf Munch Sørensen. Han oplyser, at Nordjyllands Politi i alt mistænker den 22-årige for at stå bag 16 indbrud flere steder i Nordjylland. Størstedelen af indbruddene er begået i Nibe-området. Fængslet i fire uger Tirsdag blev manden fremstillet i grundlovsforhør ved Retten i Aalborg, og her blev han varetægtsfængslet i fire uger. - Vi ser en del indbrud for tiden, og det kan helt sikkert betale sig at være opmærksom i sit nabolag. Derfor opfordrer vi også gerne til, at man hjælper hinanden aktivt ved at tilmelde sig Nabohjælp. Og ser man noget mistænkeligt, så ring til os på telefon 114, siger Ulf Munch Sørensen. Nordjyllands Politi kan af hensyn til den videre efterforskning ikke give flere oplysninger i den konkrete sag.

Referat:
En 22-årig mand er tirsdag blevet varetægtsfængslet i fire uger. Han er mistænkt for at stå bag en række indbrud i Nordjylland.